Forslag til RÅDETS FORORDNING om ændring af forordning (EØF) nr. 2759/75 om den fælles markedsordning for svinekød

(forelagt af Kommissionen)

BEGRUNDELSE

1. Markedet for svinekød i EU har længe været underkastet cykliske bevægelser, der er kendetegnet ved perioder med afbalanceret udbud af svinekød og tilfredsstillende priser, efterfulgt af perioder med rigeligt udbud af svinekød og de deraf følgende lave og tabsgivende markedspriser. I de senere år har man kunnet konstatere, at denne cyklus er blevet mere udpræget og kriseperioderne forstærket, så svineproducenternes likviditet er blevet bragt i fare. Den nuværende krise for svineproduktionen begyndte således i sommeren 1998 og har nu varet i 20 måneder.

2. Den fælles markedsordning for svinekød, der blev indført ved Rådets forordning (EØF) nr. 2759/75, er en meget liberal markedsordning, der i praksis kun omfatter to markedsstøtteforanstaltninger, nemlig eksportrestitutioner og støtte til privat oplagring. Hovedansvaret for markedsligevægten og det deraf følgende niveau for markedspriserne påhviler svineproducenterne, der selv fastsætter størrelsen af deres produktion og dermed også bestemmer sektorens fremtidige situation. De to nævnte støtteforanstaltninger kan ikke forhindre, men kun mildne en eventuel krise.

De sidste fire års erfaringer med meget høje markedspriser i 1996 og 1997 og meget lave priser i 1998 og 1999 har klart vist, at der er et behov for at anvende en reguleringsordning, som gør det muligt at stabilisere producenternes indkomster gennem betaling af afgifter i gode tider og udbetaling af beløb i krisetider. For at afspejle det store ansvar, der pålægges producenterne i forbindelse med den fælles markedsordning for svinekød, bør producenterne selv finansiere den nye ordning, som også bør indeholde elementer til at bringe svineproduktionen under kontrol.

3. Formålet med dette forslag er at indføje en sådan reguleringsordning i grundforordningen (EØF) nr. 2759/75. De vigtigste dele af forslaget er:

-medlemsstaterne bemyndiges til at oprette reguleringsfonde på deres område. Producenternes deltagelse i fondene er frivillig og varer mindst fem år,

-reguleringsfondene finansieres af producenterne, som skal betale en afgift pr. fedesvin. For at dække de administrative udgifter ved fondenes oprettelse kan medlemsstaten yde en gradvis aftagende igangsætningsstøtte. Fondene kan optage lån på markedsvilkår hos banker,

-reguleringsordningen omfatter to elementer: opkrævningstærsklen, over hvilken der opkræves et beløb pr. fedesvin til fonden, og udbetalingstærsklen, under hvilken der udbetales et beløb pr. fedesvin til producenten. De to tærskler fastlægges af fondene og godkendes af Kommissionen efter forvaltningskomité-proceduren,

-hvis en fond skal udbetale beløb, men ikke har kunnet tilvejebringe de fornødne finansielle midler, kan medlemsstaten yde den et rentefrit lån. Fonden skal tilbagebetale lånet fuldt ud,

-hvis en reguleringsfond råder over tilstrækkelige finansielle midler, kan den midlertidigt suspendere opkrævningen af afgifter,

-når en producent tilslutter sig fonden, skal han oplyse, hvor mange foderpladser han råder over. Han skal forpligte sig til ikke at øge antallet, mens han er tilsluttet fonden. Kommissionen kan dog godkende, at medlemsstaten fraviger denne forpligtelse, hvis markedsudsigterne berettiger hertil.

2000/0076 (CNS)

Forslag til RÅDETS FORORDNING om ændring af forordning (EØF) nr. 2759/75 om den fælles markedsordning for svinekød

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

(1) Markedet for svinekød i EU har længe været udsat for cykliske bevægelser, der er kendetegnet ved perioder med afbalanceret udbud af svinekød og tilfredsstillende priser, efterfulgt af perioder med stort udbud og de deraf følgende lave markedspriser. I de senere år har denne cyklus været mere udpræget, og kriseperioderne er blevet forstærket og har skabt risiko for svineproducenternes likviditet. Rådets forordning (EØF) nr. 2759/75 [1], senest ændret ved forordning (EF) nr. 3290/94 [2], bør derfor ændres, og medlemsstaterne bør kunne oprette reguleringsfonde, så de producenter, der frivilligt tilslutter sig, vil kunne overvinde situationen med de svingende markedspriser. For at fondene og finansieringen heraf kan fungere korrekt, bør der fastsættes en mindsteperiode for deltagelse, og de pågældende producenter bør stille sikkerhed;

[1] EFT L 282 af 1.11.1975, s. 1.

[2] EFT L 349 af 31.12.1994, s. 105.

(2) med henblik på hurtigt og effektivt at oprette fondene i medlemsstaterne bør eventuelle eksisterende organer anvendes. Producenternes deltagelse i forvaltningen og ledelsen skal være sikret. Fondene vedtager de fornødne forvaltningsbestemmelser og underretter Kommissionen og de øvrige medlemsstater herom;

(3) fondene finansieres gennem betaling af en afgift for hvert fedesvin, der produceres af tilsluttede producenter. For at dække de administrative udgifter til etablering af fonden kan medlemsstaterne yde en gradvis aftagende igangsætningsstøtte. Med henblik på at supplere finansieringen kan fondene optage lån på markedsvilkår hos banker og andre organer;

(4) reguleringsordningen udgør den vigtigste del af fondsbestemmelserne, fordi den fastlægger dels den opkrævningstærskel, over hvilken der i perioder med tilfredsstillende markedspriser skal opkræves et beløb pr. fedesvin til fordel for fonden, dels den udbetalingstærskel, under hvilken der i kriseperioder skal udbetales et beløb pr. fedesvin til producenten. De to tærskler fastlægges af fondene, som tager hensyn til markedssituationen og sin egen finansielle situation. Da reguleringsordningen spiller en vigtig rolle for driften af fondene, skal den godkendes af Kommissionen efter proceduren i artikel 24 i forordning (EØF) nr. 2759/75. Ved at modulere de beløb, der opkræves og udbetales, skulle fondene kunne tage hensyn til svineproduktionens strukturer og forbedre disse;

(5) under en krise i fondenes startfase vil det kunne forekomme, at de skal udbetale beløb uden at have haft mulighed for at tilvejebringe de fornødne finansielle midler. Medlemsstaten skal i så fald kunne yde et rentefrit lån, så fonden kan udføre sin opgave. Lånet skal tilbagebetales. Når fondene råder over tilstrækkelige finansielle midler til at kunne intervenere under en fremtidig krise, kan de midlertidigt suspendere opkrævningen af afgifter;

(6) når fondene oprettes i de pågældende medlemsstater, skal der tages hensyn til nogle forhold, som bidrager til kontrollen med svineproduktionen i EU. De tilsluttede producenter opnår en vis indkomstgaranti for deres fedesvin. Det er derfor berettiget at pålægge dem en produktionsgrænse, som bidrager til at forbedre markedsligevægten og sikre, at fondene fungerer korrekt. Det bør dog være muligt at fravige denne bestemmelse, hvis markedsudsigterne berettiger hertil -

UDSTEDT FØLGENDE FORORDNING:

Artikel 1

Efter artikel 7 i forordning (EØF) nr. 2759/75 indsættes:

"Afsnit Ia

Reguleringsfonde

Artikel 7a

1. Medlemsstaterne bemyndiges til at oprette reguleringsfonde for producenter, hvis svin opfedes på deres område. Fondene skal hjælpe producenterne til at overvinde følgerne af svingende markedspriser.

2. Producenterne deltager frivilligt i fondene. Producenterne deltager enten direkte eller indirekte gennem producentsammenslutninger eller andre kollektive organer, som de er tilsluttet. De producenter og sammenslutninger, der deltager i fondene, skal forpligte sig til at overholde fondenes vedtægter. Der stilles sikkerhed for at garantere, at vedtægterne overholdes.

3. Producenterne deltager i fondene i mindst fem år og med alle deres produktionsenheder på den pågældende medlemsstats område.

Artikel 7b

1. Reguleringsfondene organiseres og forvaltes af nationale organer, der allerede er oprettet eller oprettes til dette formål. Producenterne repræsenteres i forvaltningen af fondene og deres tilsynsorganer.

2. Reguleringsfondene vedtager de fornødne bestemmelser, herunder betingelserne for tilslutning, reguleringsordningen og de nærmere regler for opkrævning og udbetaling.

Artikel 7c

1. Reguleringsfondene finansieres af producenterne gennem opkrævning af en afgift pr. fedesvin, der betales af producenten eller den producent sammenslutning, som afsætter hans svin.

2. For at gøre det lettere at oprette en reguleringsfond kan medlemsstaten yde støtte til at dække de administrative udgifter i fondens startfase. De støtteberettigede udgifter omfatter leje af passende lokaler, køb af kontorudstyr, herunder maskiner og programmeller, administrative udgifter (herunder til personale), faste og diverse udgifter. Støtten må ikke overstige 100% af første års udgifter, hvorefter den hvert år nedsættes med 20 procentpoint, så den kun udgør 20% af de faktiske udgifter i det femte og sidste år.

3. For at fondene kan råde over de midler, der er nødvendige for deres reguleringskasse, kan de låne penge hos banker og offentlige eller private organer. Rentesatsen for sådanne lån skal svare til markedsrenten og må ikke omfatte statsstøtte i form af rentegodtgørelse.

Artikel 7d

1. Den af fondene anvendte reguleringsordning omfatter:

-en "opkrævningstærskel", der indebærer, at fondene opkræver en afgift pr. fedesvin af producenterne i perioder med tilfredsstillende priser

-en "udbetalingstærskel", der indebærer, at fondene udbetaler et beløb pr. fedesvin til producenterne i kriseperioder.

2. Fondene forelægger gennem de kompetente myndigheder Kommissionen reguleringsordningen, herunder de i stk. 1 nævnte tærskler, hvis niveau fastlægges under hensyn til markedsprisen for slagtesvin af standardkvalitet i den pågældende medlemsstat, produktionsomkostningerne i dette land, den finansielle situation for fondskassen og markedssituationen for svinekød i EU. Kommissionen godkender ordningen efter proceduren i artikel 24.

3. Reguleringsfondene kan modulere de pr. fedesvin udbetalte beløb og antallet af betalingsberettigede svin pr. producent, idet der tages hensyn til svinebedrifternes størrelse og strukturer i den pågældende medlemsstat. Afgiften kan også moduleres.

Artikel 7e

1. For i en periode på 3 år fra fondens oprettelse at forhindre, at den ikke kan fungere, fordi den mangler finansielle midler, kan medlemsstaten i det omfang, det er strengt nødvendigt, yde reguleringsfonden et rentefrit lån. Fonden skal tilbagebetale lånet fuldt ud inden fem år. Medlemsstaten meddeler Kommissionen, hvor stort et lån der er ydet, og hvordan det er beregnet. Kommissionen underretter de øvrige medlemsstater herom.

2. Hvis reguleringsfondene råder over tilstrækkelige finansielle midler, kan de midlertidigt suspendere opkrævningen af afgiften. Det renteafkast, som fondene i givet fald råder over, skal anvendes til fondenes vedtægtsmæssige formål.

Artikel 7f

Når producenterne tilslutter sig reguleringsfonden, skal de oplyse, hvor mange foderpladser de råder over på den pågældende medlemsstats område. De skal forpligte sig til ikke at forøge dette antal i hele medlemsperioden. Efter proceduren i artikel 24 kan Kommissionen dog, hvis en medlemsstat anmoder herom, tillade, at denne forpligtelse fraviges, hvis markedsudsigterne berettiger hertil.

Artikel 7g

1. Medlemsstaterne træffer alle foranstaltninger, der er nødvendige for at anvende dette afsnit, og de fastlægger navnlig alle procedurer, som gør det muligt at oprette og forvalte fondene.

2. De meddeler Kommissionen de bestemmelser, de vedtager til gennemførelse af dette afsnit, og eventuelle ændringer heraf. Kommissionen underretter de øvrige medlemsstater herom.

Artikel 7h

Gennemførelsesbestemmelserne til dette afsnit vedtages efter proceduren i artikel 24."

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1 juli 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

>TABELPOSITION>